དེ་ཡང་གར་འཆམ་ལ་ལུས་ཀྱི་རྣམ་འགྱུར་སྟོན་པ་གར་ཞེས་དང་།ཁྲོ་བོའི་ཆས་སུ་ཞུགས་ཏེ་རྐང་ལག་མགོ་ལུས་ཀྱི་རྣམ་འགྱུར་ཐམས་ཅད་མཉམ་དུ་སྟོན་པ་ལ་འཆམ།འདི་གཉིས་འདྲེས་པར་སྟོན་པ་སྟངས་སྟབས་ཞེས་གྲགས།གར་འཆམ་གྱི་ཐོག་མའི་འབྱུང་ཁུངས་ལ་བཤད་སྲོལ་མི་འདྲ་མང་པོ་བྱུང་ཡང་།ཡོངས་གྲགས་སུ་ཁྲི་སྲོང་ལྡེ་བཙན་གྱི་དུས་སུ་སློབ་དཔོན་པདྨ་འབྱུང་གནས་ཀྱིས་རྒྱ་གར་དུ་དར་བའི་བླ་མེད་ཡོ་གའི་རྒྱུད་སྡེའི་ནང་གི་བྲོ་གར་གྱི་རིགས་ཤིག་ལ་དཔེར་བཟུང་ནས་བོད་བཙན་པོའི་དུས་ཀྱི་དམངས་ཁྲོད་ཀྱི་ཟློས་གར་དང་།བོན་ཆོས་ཀྱི་ཆོ་ག་སོགས་ཟུང་དུ་འབྲེལ་ནས་གར་འཆམ་ཐོག་མ་དེ་བསམ་ཡས་མི་འགྱུར་ལྷུན་གྱི་གྲུབ་པའི་གཙུག་ལག་ཁང་གསར་འཛུགས་ཀྱི་རབ་གནས་དགའ་སྟོན་ཉིན་མོར་གར་འཆམ་དང་འབག་འཆམ།བྲོ་གར།གཞས་སོགས་གཙོ་བོར་བྱས་པའི་ཟློས་གར་གྱི་བསྟོད་པ་བཤམས་པ་ནས་བཟུང་བོད་དུ་དར་འཕེལ་བྱུང་བ་ལོ་རྒྱུས་ཐེབ་དེར་ཁག་ཏུ་ཡང་གསལ།དེ་ནི་ཡང་མ་དག་པའི་ཆ་ཞིག་ཡིན་པར་སེམས།དེ་ཡང་གར་འཆམ་ཐོག་མ་དར་ཚུལ་སྐོར་ལ་ང་ཚོའི་མིག་ལམ་དུ་རྒྱལ་དབང་ལྔ་པ་ཆེན་པོས་མཛད་པའི་དཔལ་ཀུན་དུ་བཟང་པོའི་འཆམ་ཀྱི་བརྗེད་བྱང་ལྷའི་རོལ་གར་ཞེས་པར་རིག་འཛིན་སློབ་དཔོན་ཆེན་མོ་པདྨ་འབྱུང་གནས་ཀྱིས།དཔལ་བསམ་ཡས་ཀྱི་ས་འདུལ་འཕྲིན་ལས་ཀྱི་དཀྱིལ་འཁོར་ཆེན་པོ་འདི་ཉིད་ལ་བརྟེན་ནས་གར་འཆམ་མཛད་པས།ལྷ་སྲིན་གྱིས་གདུག་རྩུབ་ཞི་བ་སོགས་དགོས་པ་ཁྱད་པར་ཅན་བྱུང་ཞེས་འཁོད་པས་དེས་ཀྱང་ངེས་ཤེས་ཕྲན་བུ་སྐྱེས་ཐུབ།དེ་ཡང་སྔགས་རྙིང་མ་ལ་ཁྲག་འཐུང་རྩ་བའི་འཆམ་ལ་སོགས་པ་དང་།ཞི་ཁྲོ་སྒྱུ་འཕྲུལ།བསྒྲུབ་ཆེན་བཀའ་བརྒྱད།རིག་འཛིན་བླ་མའི་དཀྱིལ་འཁོར།བསྟན་སྲུང་ཆོས་སྐྱོང་རྣམས་ཀྱི་འཆམ་ལ་སོགས་རྒྱག་སྲོལ་རྣམ་གྲངས་མང་ཞིང་།བསྐྱེད་རིམ་ལྷའི་ང་རྒྱལ་འཛིན་པ་ལ་རྡེ་རྗེའི་འཆམ་།ཞི་བ་སྒེགས་པའི་འཆམ།དྲག་པོ་སྒྲོལ་བའི་འཆམ།སྟང་སྟབས་འགྲོས་ཀྱི་འཆམ།དབང་ཕྱུག་ཟོར་གྱི་འཆམ།མ་མོ་འདུར་གྱི་འཆམ་སོགས་མང་དུ་ཡོད།ཅེས་གསལ།སྔགས་གསར་མ་ནས་བཤད་པའི་གར་གྱི་རིགས་ལ་མཁའ་འགྲོ་རྡོ་རྗེ་གར་དང་ཡོ་ག་ནས་བཤད་པའི་གར།དཔལ་ས་སྐྱའི་གུར་གྱི་མགོན་པོའི་མདོས་ཆེན་གར་འཆམ།བུ་སྟོན་རིན་ཆེན་གྲུབ་ཀྱིས་ཞྭ་ལུའི་རྣམ་སྲས་མཆོད་པའི་གར་འཆམ།ཚར་པ་བློ་གསལ་རྒྱ་མཚོས་ཞྭ་ལུའི་མ་ཧེ་མཆོད་པའི་གར་འཆམ།བསམ་ཡས་མི་འགྱུར་ལྷུན་གྱི་གྲུབ་པའི་གཙུན་ཁང་དུ་མདོ་སྡེ་མཆོད་པའི་གར་འཆམ།རྡོ་བྲག་སོགས་སུ་ཚེས་བཅུ་མཆོད་པའི་གར་འཆམ་སོགས་རྒྱ་ཁྱབ་ཏུ་སོང་།བསྟན་པ་སྔ་དར་གྱི་དུས་སུ་རྣམ་འབྱོར་པ་རྣམས་ཀྱིས་གསང་བ་ཤིན་ཏུ་དམ་པར་མཛད་དེ་སོ་སོའི་སྒྲུབ་ཁང་ནང་དུ་ཕྱག་ལེན་བསྟར་རྒྱུ་ལས་གཞན་དུ་མི་མངོན་པར་མཛད་དོ།དེ་ནས་བསྟན་པ་ཕྱི་དར་གྱི་སྐབས་སུ་མངའ་རིས་གུ་གེ་རྒྱལ་པོ་ལྷ་བླ་མ་སྐུ་མཆེད་ཀྱིས་མཐོ་ལྡིང་གཙུག་ལག་ཁང་བཞེངས་ཤིང་གསང་སྔགས་ཀྱི་གཞུང་ལུགས་མང་པོ་རྒྱ་གར་སྐད་ནས་བོད་སྐད་དུ་བསྒྱུར་རྗེས།ལོ་ཙཱ་བ་རིན་ཆེན་བཟང་པོས་རྒྱུད་སྡེའི་དགོངས་པ་དང་མཐུན་པའི་རྡོ་རྗེའི་གར་གྱི་རིགས་རྣམས་དར་སྤེལ་མཛད།